Todėl svarbiausi šios 2019 m. KKSS tikslai yra sustiprinti Komisijos analitinius pajėgumus, kad ji galėtų užtikrinti sukčiavimo prevenciją ir nustatyti sukčiavimo atvejus, taip pat sukurti labiau centralizuotą Komisijos vykdomos kovos su sukčiavimu priežiūros sistemą. Be to, pridedamas Komisijos tarnyboms ir vykdomosioms įstaigoms skirtas veiksmų planas, kuriuo siekiama gerinti bendradarbiavimą ir darbo srautus kovos su sukčiavimu srityje, pavyzdžiui, gerinti Komisijos ir kitų ES įstaigų bendradarbiavimą su OLAF ir su šiuo metu steigiama Europos prokuratūra. Veiksmų plane taip pat numatyta tęsti pagal 2011 m. KKSS pradėtą darbą, ypač užtikrinti viešųjų pirkimų patikimumą ir skatinti tarptautinį bendradarbiavimą.

Pagal 2011 m. KKSS Komisijos padaliniai ir vykdomosios įstaigos priėmė atitinkamų sričių, už kurias jie atitinkamai atsakingi, kovos su sukčiavimu strategijas. Rengiant tas strategijas, vadovautasi sektoriniais sukčiavimo rizikos įvertinimais, o daugiausia dėmesio skirta rizikingose srityse taikytinų kovos su sukčiavimu kontrolės priemonių išlaidų efektyvumui. OLAF teikia metodines rekomendacijas ir, jei to prašoma, individualias konsultacijas dėl tarnybų kovos su sukčiavimu strategijų, kurios yra neatskiriama Komisijos vidaus kontrolės sistemos ir metinio strateginio planavimo bei programavimo ciklo dalis. OLAF sistemingai peržiūri Komisijos padalinių valdymo planuose ir metinėse veiklos ataskaitose aptartus kovos su sukčiavimu aspektus. Be to, OLAF valdomas Sukčiavimo prevencijos ir nustatymo tinklas (FPDNet) suteikia galimybę Komisijos ir jos vykdomųjų įstaigų darbuotojams, atsakingiems už kovą su sukčiavimu, keistis informacija.

Øteisine sistema ir

Økova su sukčiavimu pajamų srityje.

Šie tikslai nustatyti vadovaujantis pagrindiniais šio komunikato 4.1 skirsnyje išdėstytais principais ir Komisijos tarnybų atlikto rizikos įvertinimo rezultatais, paaiškintais atitinkamame tarnybų darbiniame dokumente. Pavyzdžiui, Komisija toliau skatins darbuotojus laikytis aukščiausių profesinio sąžiningumo standartų ir vykdys reikiamą priežiūrą – Komisija tai darė visada ir ši veikla svarbi ne vien kovos su sukčiavimu sumetimais. Atsižvelgiant į nustatytą riziką, pagal šią 2019 m. KKSS kovai su sukčiavimu pajamų srityje skiriama daugiau dėmesio negu pagal 2011 m. KKSS.

6. Stebėsena ir ataskaitų teikimas

Komisijos kovos su sukčiavimu veiksmai yra neatsiejamai įtraukti į metinį strateginio planavimo ir programavimo (SPP) ciklą . Be to, kaip jau minėta, įvairūs Komisijos kovos su sukčiavimu politikos aspektai bus aptariami ir vertinami per specialų metinį Komisijos FPDNet direktorių posėdį. Šiuos aspektus bent kartą per metus aptars ir Komisijos organizacinio valdymo taryba. Per šias diskusijas taip pat bus aptariami tolesnių veiksmų, kurių imamasi atsižvelgiant į OLAF rekomendacijas dėl Komisijos tarnybų kovos su sukčiavimu strategijų, OLAF rekomendacijas, pateiktas remiantis tyrimų rezultatais, ir į bendrą 2019 m. KKSS veiksmų plano įgyvendinimo pažangą, sisteminiai aspektai. Tai dar labiau padidins Komisijos atskaitomybę už jos veiksmus nustatant sukčiavimo atvejus ir užtikrinant sukčiavimo prevenciją.

Įgyvendindama į rezultatus orientuoto biudžeto iniciatyvą Komisija įsipareigojo vykdydama 2014–2020 m. daugiametę finansinę programą laikytis į veiklos rezultatus orientuotos politikos, kad mokesčių mokėtojų investicijos duotų kuo didesnę grąžą. Europos pridėtinė vertė ir veiklos rezultatai taip pat yra vieni iš Komisijos pasiūlytų principų, kuriais pagrįsta 2021–2027 m. daugiametės finansinės programos modernizacija. Tai taikoma ir kovos su sukčiavimu politikai. Todėl šios politikos veiksmingumą ir efektyvumą reikėtų stebėti remiantis tinkamais produkto , rezultatų ir poveikio rodikliais, pagal galimybes apibrėžus atskaitos rodiklius. Kadangi Komisijos tarnybos ir vykdomosios įstaigos yra atsakingos už veiksmų plane, kuris pridedamas prie šio komunikato, numatytų priemonių įgyvendinimą, Komisija mano, kad produkto rodikliai turėtų būti nustatyti padalinių lygmeniu ir tai, kaip jų laikomasi, turėtų prižiūrėti OLAF. Preliminarūs rezultatų rodikliai, pagal kuriuos būtų vertinami prioritetiniai tikslai, Komisijos lygmeniu turėtų būti nustatyti iki 2020 m. Įgyvendinant 2019 m. KKSS šie rezultatų rodikliai turėtų būti tikslinami ir papildomi, atsižvelgiant į faktinę patirtį ir tolesnės analizės rezultatus.

Kaip ir įgyvendindama 2011 m. KKSS, Komisija teiks Europos Parlamentui ir Tarybai reguliarias 2019 m. KKSS įgyvendinimo ataskaitas, o tinkamu laiku, remdamasi savo metinėmis FIA ataskaitomis, teiks ataskaitas apie susijusių rodiklių pokyčius. Ataskaitos bus skelbiamos ir viešai.

Numatoma, kad kitą kartą KKSS bus atnaujinama po 2021–2027 m. DFP laikotarpio vidurio peržiūros. Iki tol bus peržiūrėtas ir atitinkamai iš dalies pakeistas veiksmų planas.